อุุกอาจ! โจรฉกเครื่องเพชรเจ้าหญิงซาอุฯกว่า 30 ลบ. กลางโรงแรมหรูกรุงปารีส
อุุกอาจ! โจรฉกเครื่องเพชรเจ้าหญิงซาอุฯกว่า 30 ลบ. กลางโรงแรมหรูกรุงปารีส
11 ก.ย. 2561

สำนักข่าวต่างประเทศ รายงานเมื่อวันที่ 10 ก.ย. ว่า เกิดเหตุคนร้ายบุกห้องพักของโรงแรมริตซ์ ในกรุงปารีส ประเทศฝรั่งเศส ก่อนขโมยเครื่องเพชรและอัญมณีมูลค่ากว่า 8 แสนยูโร(ราว 30 ล้านบาท) ของเชื้อพระวงศ์จากประเทศซาอุดิอาระเบียพระองค์หนึ่ง ซึ่งพักอยู่ในห้องดังกล่าวไป
จากรายงานของสถานีวิทยุ “France Info” ของประเทศฝรั่งเศส ระบุว่า เหตุการณ์นี้ เกิดขึ้นภายในห้องสูตของโรงแรมริตซ์ เมื่อช่วงบ่ายวันศุกร์ที่ 7 ก.ย. ที่ผ่านมา โดยผู้เสียหายเป็นเจ้าหญิงจากประเทศซาอุดิอาระเบียพระองค์หนึ่งซึ่งไม่มีการเปิดเผยพระนาม
เบื้องต้นจากการตรวจสอบภายในห้องไม่พบร่องรอยการงัดแงะหรือทำลายสิ่งของ โดยล่าสุดตำรวจจากกองบังคับการปราบปรามและต่อต้านอาชญากรรมของประเทศฝรั่งเศสได้เข้าทำการสืบสวนและรวบรวมพยานหลักฐานเพื่อขยายผลต่อไป
ทั้งนี้ เหตุการณ์บุกปล้นโรงแรมริตซ์ นับเป็นครั้งที่ 2 ของปี 2561 แล้ว หลังจากเมื่อช่วงเดือนมกราคมที่ผ่านมา เกิดเหตุคนร้ายกลุ่มหนึ่งบุกปล้นร้านเครื่องประดับภายในโรงแรมมูลค่ารวมกว่า 4 ล้านยูโร(ราว 155 ล้านบาท) โดนเจ้าหน้าที่สามารถจับกุมคนร้ายได้ 3 รายและนำทรัพย์สินบางส่วนกลับคืนมาได้ ซึ่งทั้ง 2 เหตุการณ์ถือเป็นการกระทำที่อุกอาจมาก เนื่องจากโรงแรมริตซ์ เป็นโรงแรมหรูระดับ 5 ดาว ตั้งอยู่ในจัตุรัสปลาส วองโดม ใจกลางปรุงปารีส เมืองหลวงของประเทศฝรั่งเศส และอยู่ติดกับอาคารของกระทรวงยุติธรรมอีกด้วย